پوشکین هئچ واخت، بیلاواسیطه، دکابریست‌لر حرکاتینا قوشولماسا دا اونون دوستلاری گیزلی تشکیلات‌لاردا ایشتیراک ائدیر و آکتیو فعالیت گؤستریردیلر. دکابریست‌لرله اونسیت شاعیرین یارادیجی‌لیغیندا اؤز ایزینی بوراخیر. او،  " چاادایئوه " ،  " کند "  و باشقا بو کیمی سیاسی شعیرلر یازیر. 1820-جی ایلده پوشکین هله لیسئیده تحصیل آلان زامان باشلادیغی " روسلان و لیودمیلا "  پوئماسینی بیتیریر. پوئما تنقیدچی‌لر طرفیندن یاخشی قارشی‌لانمیر، شاعیر پوئما ژانری‌نین یوکسک کانون‌لارینی آشاغی سالماقدا ایتیهام اولونور. الکساندر پوشکینی سیاسی اثرلرینه گؤره سیبیره سورگون ائده بیلردیلر. قلینکا، کارامزین، چاادایئو کیمی دوستلاری‌نین حیمایه‌سی اونون جزاسی‌نین یونگول‌لشدیریلمه سی و سورگون عوضینه خیدمتی یئری‌نین اکاتیرینوسلاوا دَییشدیریلمه‌سی ایله نتیجه‌له‌نیر. 1820-جی ایلده اپیقرام‌لار یایدیغی اوچون شاعیر گونئییه سورگون ائدیلیر. سورگونده اولدوغو دؤرد ایل پوشکین اوچون هدر گئتمیر. بو ایللر ده او،  "‌قافقاز اسیری‌" ،  "‌باخچاسارای فونتانی‌" ،  "قولدور قارداش‌لار‌"  اثرلرینی یازیر، گله‌جکده اونا بؤیوک شؤهرت گتیره‌جک  " یئوگنی اونِگین‌"  رومانی اوزرینده ایشه باشلاییر.